**Pietro Lorenzetti** (Siena, 1280 aldean - Siena, 1348), batzuetan **Pietro Laurati** deitua, italiar margolaria izan zen, Sienako eskolakoa, Lorenzetti anaietan zaharrena. Arezzo, Florentzia eta Asisen aritu zen lanean.

Biografia
---------

Duccio eta Giotto izan ziren Pietro Lorenzettiren pinturan eragin handiena izan zuten artistak. Ez da ahaztu behar, Sienako semea zenez, Duccioren eskolan eta hegopean hezi zela Pietro; Giottoren pintura, berriz, Asisen ezagutu zuen, hiri hartako San Frantziskoren beheko basilikan margotu baitzuen *Ama Birjina eta Haurra Frantzisko eta Joan Bataiatzailearen artean* izenburuko freskoa. Lehen garai horretakoa da, orobat, Arezzoko Santa Maria della Pieve elizarako egin zuen *Tarlati politiptikoa*. 1320ko obra hori har liteke Duccioren eraginaren goren puntutzat.

Dokumentazio gabeko aldi baten ondoren, estilo aldaketa handia nabaritzen zaio, Florentziako Giottoren obra ezagutu izanaren ondorioz. 1326tik aurrera, anaia Ambrogiorekin batera, Sienako San Frantzisko komentuko freskoak pintatu zituen. 1329an, *Ama Birjina tronuan, aingeruak eta ordenako santuak* eta *Karmeldarren bizitzako pasarteak* margotu zituen (gaur Sienako Pinakotekan). Obra horietan nabaritzen den -eta hain Giottorena den- espazio batasun berbera antzematen da Florentziako egonaldian egin zituen lanetan: *Santa Luzia* ohol gaineko margolana (Florentziako Santa Luzia elizan), eta *Santa Umiltàren politiptikoa* (Uffizi Galerian).

Gero, Siena eta Asis artean ibili zen txandaka, eta azken hiri horretan margotu zituen 1335-1340 bitartean San Frantziskoren beheko basilikan dauden *Nekaldiko pasarteak* izenburuko freskoak. Pietro Lorenzettiren azken lanen artean, aipatzekoak dira *Madonna in trono col Bambino tra otto angeli* (1340, Florentzia, Uffizi), eta *Ama Birjinaren jaiotza* (1342, Museo dell'Opera del Duomo, Siena).

Ziur aski, 1348ko izurritean hil zen.

Iruditegia
----------

* Azken afaria, 1310-1320, San Frantziskoren beheko basilika, Asis*Azken afaria*, 1310-1320, San Frantziskoren beheko basilika, Asis
* Tarlati politiptikoa, 1320, Arezzo*Tarlati politiptikoa*, 1320, Arezzo
* Santa Umiltàren politiptikoa-aren xehetasuna, 1341 aldean, Uffizi Galeria, Florentzia. *Santa Umiltàren politiptikoa*-aren xehetasuna, 1341 aldean, Uffizi Galeria, Florentzia.
* Ama Birjinaren jaiotza, 1342, Museo dell'Opera del Duomo, Siena*Ama Birjinaren jaiotza*, 1342, Museo dell'Opera del Duomo, Siena

Erreferentziak
--------------

* Artikulu honen edukiaren zati bat *Lur hiztegi entziklopediko*tik edo *Lur entziklopedia tematiko*tik txertatu zen 2016/02/23 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

|  |  |
| --- | --- |
|  | Wikimedia Commonsen badira fitxategi gehiago, gai hau dutenak: ***Pietro Lorenzetti*** Aldatu lotura Wikidatan |

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q309635
* Commonscat Multimedia: Pietro Lorenzetti

---

* **Identifikadoreak**
* WorldCat
* VIAF: 172313064
* ISNI: 0000 0001 2247 7537
* BNE: XX4829738
* BNF: 14965974r (data)
* CANTIC: a10657721
* GND: 118729063
* LCCN: n86142480
* NDL: 00470659
* NKC: pag2007388138
* SUDOC: 067315992
* ULAN: 500030946
* UB: a1098106
* ICCU: CFIV030385
* Open Library: OL142905A
* KulturNav: id
* RKD: 254946
* **Hiztegiak eta entziklopediak**
* Lur: 03903/eu\_l\_2467/l2467
* Britannica: url

 |

* Wd Datuak: Q309635
* Commonscat Multimedia: Pietro Lorenzetti